b"\n_START_ARTICLE_\nT\xe1\xba\xa1 Phong T\xe1\xba\xa7n\n_START_SECTION_\nBlogging\n_START_PARAGRAPH_\nQuan va comen\xc3\xa7ar a bloguejar, T\xe1\xba\xa1 Phong treballava com policia. El 2004, es va fer periodista freelance i dos anys m\xc3\xa9s tard, va comen\xc3\xa7ar un blog anomenat Cong Ly va Su That (Just\xc3\xadcia i Veritat), que va esdevenir popular pels seus informes sobre abusos policials. Per aquests informes i la cr\xc3\xadtica a les pol\xc3\xadtiques del Partit Comunista del Vietnam, va ser expulsada del Partit i va perdre el seu treball el 2006._NEWLINE_T\xe1\xba\xa1 Phong va ser arrestada el setembre de 2011; al costat dels tamb\xc3\xa9 bloguers dissidents Nguy\xe1\xbb\x85n V\xc4\x83n H\xe1\xba\xa3i i Phan Thanh H\xe1\xba\xa3i, havia fet una publicaci\xc3\xb3 al Club dels Periodistes Vietnamites Lliures, del qual en fou fundadora el 2007. Els tres foren acusats d'escriure propaganda anti-estatal i els c\xc3\xa0rrecs comportaven una pena m\xc3\xa0xima de vint anys de pres\xc3\xb3. The Economist va descriure els arrestos com \xc2\xabl'\xc3\xbaltim en una s\xc3\xa8rie d'intents dels governants comunistes del Vietnam per a controlar el creixent \xc3\xbas de internet\xc2\xbb._NEWLINE_L'Oficina de l'Alt Comissionat per als Drets Humans de l'ONU va criticar les detencions, expressant la seva preocupaci\xc3\xb3 \xc2\xabpel que sembla ser cada vegada m\xc3\xa9s limitat espai per a la llibertat d'expressi\xc3\xb3 al Vietnam\xc2\xbb. En una visita el juliol de 2012 a Hanoi, l'aleshores secret\xc3\xa0ria d'Estat Hillary Clinton va expressar la seva preocupaci\xc3\xb3 per la detenci\xc3\xb3 dels tres membres del Club de Periodistes Vietnamites Lliures. Amnistia Internacional els va descriure a tots tres com a presoners de consci\xc3\xa8ncia i va instar el seu alliberament. La Federaci\xc3\xb3 Internacional de Drets Humans i l'Organitzaci\xc3\xb3 Mundial contra la Tortura tamb\xc3\xa9 van fer una declaraci\xc3\xb3 conjunta demanant al govern vietnamita l'alliberament incondicional dels tres bloguers.\n_START_SECTION_\nImmolaci\xc3\xb3 de la mare\n_START_PARAGRAPH_\nEl mat\xc3\xad del 30 de juliol de 2012 la mare de T\xe1\xba\xa1 Phong T\xe1\xba\xa7n de 64 anys, Dang Thi Kim Lieng, es va calar foc davant del Comit\xc3\xa8 Popular de B\xe1\xba\xa1c Li\xc3\xaau en protesta per la detenci\xc3\xb3 de la seva filla, una setmana abans que comenc\xc3\xa9s el judici. Lieng va morir a causa de les cremades de cam\xc3\xad a l'hospital. La mort va ser la primera immolaci\xc3\xb3 reportada al Vietnam des de la d\xc3\xa8cada dels anys 1970._NEWLINE_Els mitjans de comunicaci\xc3\xb3 estatals vietnamites no van recon\xc3\xa8ixer la mort durant molts dies abans de dir que seria investigada i es va anunciar una postergaci\xc3\xb3 indefinida del judici de T\xe1\xba\xa1 Phong._NEWLINE_Des de l'ambaixada dels Estats Units a Vietnam es va declarar que estaven \xc2\xabpreocupats i entristits\xc2\xbb per la not\xc3\xadcia, i van reiterar la crida per l'alliberament dels bloguers. El Comit\xc3\xa8 per a la Protecci\xc3\xb3 dels Periodistes va qualificar la mort de Lieng com un \xc2\xabimpactant recordatori de la campanya del Vietnam contra bloguers i periodistes, i que t\xc3\xa9 un cost emocional insuportable sobre els individus involucrats\xc2\xbb. El Human Rights Watch va demanar a la comunitat internacional fer front a la situaci\xc3\xb3 per la violaci\xc3\xb3 subjacent als drets humans, declarant \xc2\xabaix\xc3\xb2 no \xc3\xa9s nom\xc3\xa9s una trag\xc3\xa8dia per a una fam\xc3\xadlia. Aquesta \xc3\xa9s una trag\xc3\xa8dia per a tot el pa\xc3\xads\xc2\xbb.\n_START_SECTION_\nSent\xc3\xa8ncia\n_START_PARAGRAPH_\nEl 24 de setembre de 2012, T\xe1\xba\xa1 Phong T\xe1\xba\xa7n va ser sentenciada a deu anys de pres\xc3\xb3 i cinc d'arrest domiciliari en virtut a l'article 88 del Codi Penal del pa\xc3\xads, per propaganda antigovernamental, en una audi\xc3\xa8ncia que va durar un dia i el qual The Economist va comparar amb una farsa judicial pr\xc3\xb2pia de la Uni\xc3\xb3 Sovi\xc3\xa8tica._NEWLINE_Els fiscals van al\xc2\xb7legar que els tres bloguers havien \xc2\xabdistorsionat la veritat sobre l'Estat i el Partit, creant ansietat entre els ciutadans i donant suport a t\xc3\xa0ctiques per tal d'enderrocar al govern\xc2\xbb, i el tribunal va sentenciar que \xc2\xabestaven afectant greument la seguretat nacional i la imatge del pa\xc3\xads en l'\xc3\xa0mbit mundial\xc2\xbb. Phan Thanh H\xe1\xba\xa3i, que s'havia declarat culpable, va ser condemnat a quatre anys de pres\xc3\xb3, i Nguy\xe1\xbb\x85n V\xc4\x83n H\xe1\xba\xa3i a dotze. Les sent\xc3\xa8ncies van ser confirmades per un tribunal d'apel\xc2\xb7laci\xc3\xb3 el 28 de desembre de 2012. _NEWLINE_El 2013, el Grup de Treball sobre la Detenci\xc3\xb3 Arbitr\xc3\xa0ria de les Nacions Unides va descobrir la violaci\xc3\xb3 de diversos articles de la Declaraci\xc3\xb3 Universal dels Drets Humans i el Pacte Internacional de Drets Civils i Pol\xc3\xadtics en la detenci\xc3\xb3 de T\xe1\xba\xa1 Phong T\xe1\xba\xa7n; fou alliberada despr\xc3\xa9s d'aproximadament tres anys de pres\xc3\xb3.\n_START_SECTION_\nReconeixements i premis\n_START_PARAGRAPH_\nEl desembre de 2012, T\xe1\xba\xa1 Phong va guanyar el premi Hellman/Hammett de l'Human Rights Watch, que reconeix escriptors que pateixen persecuci\xc3\xb3 pol\xc3\xadtica i el mateix mes del mateix any, juntament amb els altres dos bloguers Ph\xe1\xba\xa1m Thanh Nghi\xc3\xaan i Hu\xe1\xbb\xb3nh Th\xe1\xbb\xa5c Vy, va ser guardonada amb el Premi dels Drets Humans del Vietnam de la Xarxa dels Drets Humans del Vietnam. El 2013, va ser nomenada guanyadora del premi Dona Coratge del Departament d'Estat dels Estats Units; a la cerim\xc3\xb2nia, el Dia Internacional de la Dona, el secretari d'Estat nord-americ\xc3\xa0 John Kerry va esmentar la concessi\xc3\xb3 del premi \xc2\xabper la seva dedicaci\xc3\xb3 a exigir cont\xc3\xadnuament un millor govern pel seu poble, per la seva disposici\xc3\xb3 a assumir riscos per les seves creences, i per la seva experi\xc3\xa8ncia i habilitats com una escriptora que serveixen com a inspiraci\xc3\xb3 per a les dones del Vietnam\xc2\xbb."